Purtătorul de cuvânt al Poliţiei Române, Georgian Drăgan, a spus luni, în cadrul unei conferințe de presă, referitor la cazul mașinii cu număr de înmatriculare cu mesaj anti-PSD, că, pe parte morală, ”părinţii din ţara asta să stea să explice copiilor ce anume înseamnă acel mesaj”.

Drăgan a făcut o comparație între persoanele care sunt sancționate pentru că scriu mesaje obscene pe pereți și cazul lui Răzvan Ștefănescu, care și-a înmatriculat mașina cu mesajul ”M...PSD”.

"Acel număr de înmatriculare, din punct de vedere legal, nu are ce să caute pe teritoriul României, nu poate circula, întrucât nu îndeplineşte condiţiile necesare (...) Dacă e să vorbim şi de partea morală, nu înţeleg atunci de ce persoanele care adresează aceste cuvinte în public sau persoanele care desenează pe pereţi, scriu pe pereţi, pe garduri aceste mesaje obscene sunt sancţionate de poliţişti conform Legii 61/1991, dar pe partea cealaltă este în regulă să punem aceste mesaje pe autoturismele personale, să circulăm pe teritoriul României, apoi părinţii din ţara asta să stea să explice copiilor ce anume înseamnă acel mesaj, asta trecând pe latura morală, dar repet, nu are nicio legătură mesajul de pe acest autoturism cu dosarul penal", a explicat Drăgan.

Poliția susține că dosarul deschis pe numele lui Răzvan Ștefănescu se bazează pe coroborarea prevederilor din Codul penal cu prevederile din ordonanța 195/ 2002, articolul 82, care prevede că autovehicule înmatriculate în alte state pot trece frontiera de stat și pot circula pe teritoriul România dacă respectă conditiile tehnice prevazute in Conventia de la Viena încheiată în 1968 si ratificata de Romania în 1980.